Številka: 007-442/2014-21

**URAD PREDSEDNIKA REPUBLIKE**

**DRŽAVNI SVET REPUBLIKE SLOVENIJE**

**DRŽAVNI ZBOR REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**VRHOVNO SODIŠČE REPUBLIKE SLOVENIJE**

**VRHOVNO TOŽILSTVO REPUBLIKE SLOVENIJE**

**DRŽAVNO PRAVOBRANILSTVO REPUBLIKE SLOVENIJE**

**MINISTRSTVA**

**ORGANI V SESTAVI**

**VLADNE SLUŽBE**

**UPRAVNE ENOTE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**OBČINE**

Datum: 22.7.2014

# **ZADEVA: Pojasnilo v zvezi z izvajanjem Zakona o spremembah Zakona o sistemu plač v javnem sektorju (ZSPJS-S)**

Spoštovani,

dne, 4.7.2014,je bil v Uradnem listu RS, št. 50/14,objavljenZakon o spremembah Zakona o sistemu plač v javnem sektorju (ZSPJS-S), ki je v skladu s končno določbo (8. člen) začel veljati naslednji dan po objavi, torej 5.7.2014.

ZSPJS-S vsebuje spremembe, ki se nanašajo na pravico oziroma obveznost vračila preveč izplačanih zneskov plač ter postopke vračila preveč izplačanih plač, ukrepe in pravno varstvo v inšpekcijskem nadzoru in zgornjo omejitev višine dodatkov iz naslova manj ugodnih delovnih pogojev in iz naslova nevarnosti in posebnih obremenitev.

**I. RAVNANJE V PRIMERU NEZAKONITOSTI PRI DOLOČITVI OZIROMA IZPLAČILU PLAČE**

ZSPJS-S v 1. členu spreminja 3.a člen zakona, ki ureja ravnanja v primeru plač, določenih v nasprotju z zakonom, predpisi in drugimi akti, izdanimi na njegovi podlagi ter kolektivnimi pogodbami. Obsežnejše spremembe se nanašajo predvsem na pravico oziroma obveznost vračila preveč izplačanih zneskov plač ter postopek vračila preveč izplačanih zneskov plač in odškodninsko odgovornost osebe, ki izvršuje pravice in dolžnosti delodajalca. Novela nedvoumno določi, da se določbe, ki določajo ravnanja v primeru nezakonitosti, torej določbe 3.a člena zakona, uporabljajo tudi za javne uslužbence in funkcionarje, ki so imeli plačo izplačano v nasprotju z zakonom, predpisi in drugimi akti, izdanimi na njegovi podlagi ter kolektivnimi pogodbami in v času ugotovitve te neskladnosti niso več zaposleni pri delodajalcih v javnem sektorju.

Določbe 3. a člena, ki urejajo postopek in pravice ter obveznosti javnih uslužbencev in delodajalcev v primeru premalo izplačanih plač ostajajo nespremenjene. Prav tako se ne spreminjajo določbe, ki urejajo postopek in pravno varstvo, v primerih, ko javni uslužbenec oziroma funkcionar ugotovi, da mu je plača izplačana v nasprotju z veljavnimi predpisi in kolektivnimi pogodbami.

Določbe 3. a člena se uporabljajo tako v primerih, ko je napačno izplačilo plač posledica napačno določene plače, kot tudi v primerih, ko je plača javnega uslužbenca oziroma funkcionarja v individualnem delovno pravnem aktu pravilno določena, napačno izplačilo plače pa je posledica napačnega obračuna sicer pravilno določene plače.

Določbe novele ZSPJS-S ne posegajo v določbo 202. člena Zakona o delovnih razmerjih (Uradni list RS, št. [21/13](http://www.uradni-list.si/1/objava.jsp?urlurid=2013784) in [78/13 - popr.](http://www.uradni-list.si/1/objava.jsp?urlurid=20132826) – ZDR-1), ki določa, da terjatve iz delovnega razmerja zastarajo v roku petih letih. V skladu z navedeno določbo terjatve iz naslova preveč in premalo izplačanih plač zastarajo v roku petih let.

**1. Postopek v primeru ugotovljene neskladnosti določb o plači s strani delodajalca in v primeru preveč izplačanih plač**

**1.1. Pisno obvestilo in pisni predlog ustreznega individualnega akta**

Če delodajalec ugotovi, da je bila javnemu uslužbencu ali funkcionarju plača določena v neskladju s tretjim odstavkom 3. člena zakona (v nadaljevanju neskladnost), torej v nasprotju z zakonom, predpisi in drugimi akti, izdanimi na njegovi podlagi ter kolektivnimi pogodbami, mora delodajalec javnega uslužbenca ali funkcionarja nemudoma **pisno obvestiti** o neskladnosti in obrazložiti svoje ugotovitve. Hkrati mu mora tudi **izročiti pisni predlog** ustreznega individualnega delovno pravnega akta (pogodbe o zaposlitvi, sklepa ali odločbe), s katerim se neskladnost odpravi in določi plača v skladu z zakonom, predpisi in drugimi akti, izdanimi na njegovi podlagi ter kolektivnimi pogodbami.

 **1.2. Vračilo preveč izplačanih zneskov plač**

Če je bila javnemu uslužbencu ali funkcionarju izplačana višja plača, kot bi mu pripadala na podlagi veljavnih predpisov in kolektivnih pogodb za delo na delovnem mestu, za katerega ima sklenjeno pogodbo o zaposlitvi ali za opravljanje funkcije po odločbi ali sklepu, se za vračilo preveč izplačanih zneskov plač uporabljajo splošna pravila civilnega prava. ZSPJS torej ne vsebuje posebne oziroma specialne pravne podlage za vračilo preveč izplačanih zneskov plač, temveč se za presojo utemeljenosti zahtevka upoštevajo splošna pravila civilnega prava.

**Predmet vračila**

Predmet vračila na podlagi 3. a člena zakona je:

* razlika med preveč izplačano plačo in zakonito določeno plačo (razlika v osnovni plači, delu plače za delovno uspešnost in dodatkih) ter
* razlika med nadomestili plače v breme delodajalca (npr. nadomestila za praznik, dopust, boleznina do 30 delovnih dni), pri katerih je bila v osnovi za določitev višine nadomestila plače upoštevana preveč izplačana plača javnega uslužbenca oziroma funkcionarja in nadomestili plače v breme delodajalca, pri katerih je v osnovi za določitev višine nadomestila upoštevana zakonito določena plača.

**Dogovor**

Delodajalec in javni uslužbenec oziroma funkcionar se lahko dogovorita o načinu vračila preveč izplačanih zneskov plač. Delodajalec je dolžan javnega uslužbenca oziroma funkcionarja pisno pozvati k podpisu dogovora najkasneje v 30 dneh od vročitve pisnega obvestila o neskladnosti določb o plači. Navedeni rok je instrukcijski rok, ki veže delodajalca in prekoračitev tega roka ne pomeni izgube pravice opraviti dejanje (poziv k podpisu dogovora).

Oblika dogovora in vsebina:

Zakon določa obličnost dogovora, in sicer mora biti dogovor sklenjen v pisni obliki. Določene so tudi obvezne sestavine dogovora. Dogovor mora vsebovati obračun vračila preveč izplačanih zneskov plač, iz katerega mora izhajati način določitve razlike v plači in razlika v plači po vseh elementih obračuna plače, vključno z razliko v davkih in prispevkih za socialno varnost in razliko v plači po plačilu davkov in prispevkov za socialno varnost.

Obdobje in višina vračila:

Zakon določa obdobje, za katero se vračajo preveč izplačani zneski plač in najvišji znesek, ki ga javni uslužbenec oziroma funkcionar vrne v primeru sklenitve dogovora. In sicer se povrne preveč izplačane zneske plač za **obdobje zadnjih desetih mesecev** pred prenehanjem izplačevanja višje plače, kot je določena v skladu z veljavnim normativnim okvirom. Hkrati zakon določa, da znesek vračila ne sme presegati **dvakratnika zakonito določene osnovne plače** javnega uslužbenca oziroma funkcionarja za polni delovni čas za mesec pred mesecem predložitve dogovora.

V obdobje vračila zadnjih desetih mesecev pred prenehanjem izplačevanja višje plače, kot je določena v skladu z veljavnim normativnim okvirom, se šteje zadnjih deset **zaporednih** mesecev. V primeru, da delodajalec od 15. marca dalje izplačuje javnemu uslužbencu oziroma funkcionarju zakonito plačo, se v obdobje zadnjih desetih mesecev pred prenehanjem izplačevanja višje plače štejejo mesec februar in januar ter osem mesecev preteklega leta. Če javni uslužbenec oziroma funkcionar del navedenega obdobja ni prejemal plače ali nadomestila plače v breme delodajalca (npr. odsotnosti iz naslova starševskega varstva, nadomestila v breme ZZZS), vrne preveč izplačane zneske le za tisti del obdobja, za katero je prejel previsoko plačo oziroma nadomestilo plače v breme delodajalca. Če javni uslužbenec ali funkcionar v celotnem obdobju desetih mesecev ni prejemal plače oziroma nadomestila plače v breme delodajalca, preveč izplačanega zneska ne vrača. V primeru, da je javni uslužbenec v mesecu, ki je zajeto v obdobje vračila, prejel plačo (oziroma nadomestilo plače v breme delodajalca) npr. le za nekaj dni, za preostale dni pa je prejel nadomestilo npr. v breme ZZZS ali starševsko nadomestilo, se v obdobje vračila šteje zgolj dneve, za katere je prejel preveč izplačano plačo.

V primerih, ko javni uslužbenec oziroma funkcionar v mesecu pred mesecem predložitve dogovora ni prejemal plače, ker ni bil več zaposlen ali je prejemal nadomestila, se maksimalna višina zneska vračila določi glede na zadnjo zakonito določeno plačo, ki bi jo v skladu s predpisi in kolektivnimi pogodbami moral prejemati javni uslužbenec oziroma funkcionar v mesecu pred prenehanjem delovnega razmerja oziroma pred začetkom prejemanja nadomestila.

Javni uslužbenec oziroma funkcionar delodajalcu neposredno **vrne le** **razliko v plači po plačilu davkov in prispevkov**, predmet vračila je torej neto znesek razlike v plači.

Vračilo razlike v davkih in prispevkih:[[1]](#footnote-1)

Vračilo razlike v davkih in prispevkih izvede delodajalec po postopku, določenem v zakonu, ki ureja davčni postopek.

Ko delodajalec, kot plačnik davka, od zaposlenega prejme vračilo neto zneska, pri pristojnem davčnem organu predloži popravek obračuna davčnega odtegljaja (v nadaljevanju: REK obrazec) in zahteva vračilo preveč plačanega davka in prispevkov.

Skladno z določili 54. člena Zakona o davčnem postopku (Uradni list RS, št. [13/11](http://www.uradni-list.si/1/objava.jsp?urlurid=2011553) - uradno prečiščeno besedilo, [32/12](http://www.uradni-list.si/1/objava.jsp?urlurid=20121402), [94/12](http://www.uradni-list.si/1/objava.jsp?urlurid=20123643), [101/13](http://www.uradni-list.si/1/objava.jsp?urlurid=20133676) - ZDavNepr, [111/13](http://www.uradni-list.si/1/objava.jsp?urlurid=20134127), [25/14](http://www.uradni-list.si/1/objava.jsp?urlurid=2014961) - ZFU in [40/14](http://www.uradni-list.si/1/objava.jsp?urlurid=20141619) - ZIN-B; v nadaljevanju ZDavP-2) lahko plačnik davka predloži popravek obračuna davčnega odtegljaja, če naknadno ugotovi, da je v predloženem davčnem obračunu davčno obveznost izkazal previsoko glede na obveznost, ki bi jo bil dolžan izkazati na podlagi zakona o obdavčenju, in sicer najpozneje v roku 12 mesecev od poteka roka za predložitev obračuna, v zvezi s katerim se vlaga popravljen obračun. Popravljenemu REK obrazcu plačnik davka predloži obrazložitev o razlogih, zaradi katerih ja davčno obveznost izkazal previsoko. O predloženem popravku REK obrazca mora plačnik davka skladno z osmim odstavkom 57. člena ZDavP-2 tudi upravičencu predložiti nove podatke iz REK obrazca o dohodku, o odtegnjenem in plačanem davčnem odtegljaju ter druge podatke, ki vplivajo na višino davčnega odtegljaja, če so ti podatki v popravljenem REK obrazcu drugačni od podatkov v REK obrazcu, ki se je popravljal.

Če je popravek REK obrazca vložen v istem davčnem letu kot je bil vložen prvotni REK, se popravki avtomatično vključijo v informativni izračun dohodnine. Če pa je popravek REK obrazca vložen po davčnem letu, v katerem je bil predložen prvotni REK obrazec, davčni organ spremenjene podatke upošteva le na podlagi novih dejstev (popravek REK obrazca) v obnovi postopka odmere dohodnine, začetega na predlog stranke ali po uradni dolžnosti. Prejemnik dohodka lahko predlaga obnovo postopka oziroma davčni organ lahko začne obnovo postopka v šestih mesecih od dneva, ko je mogel navesti nova dejstva.

V primeru, ko je že pretekel 12 mesečni rok za predložitev popravka obračuna, davčni organ vračilo na podlagi popravkov obračunov po 54. členu ZDavP-2 izvede samo na podlagi odločbe (97. člen ZDavP-2), in sicer do poteka zastaralnega roka. ZDavP-2 v 125. členu določa, da pravica zavezanca za davek do vračila plačanega davka, ki ga ni bil dolžan plačati, zastara v petih letih od dneva, ko ga je plačal oziroma od pridobitve pravnega naslova, s katerim je bilo ugotovljeno, da ga ni bil dolžan plačati. V tem primeru davčni organ spremenjene podatke upošteva le na podlagi novih dejstev (odločba 97. člen ZDavP-2) v obnovi postopka odmere dohodnine, začetega na predlog stranke ali po uradni dolžnosti. Prejemnik dohodka lahko predlaga obnovo postopka oziroma davčni organ lahko začne obnovo postopka v šestih mesecih od dneva, ko je mogel navesti nova dejstva.

Obročno odplačevanje:

Novela zakona dopušča tudi možnost dogovora o obročnem odplačevanju in hkrati določa najdaljše obdobje vračila, in sicer določa, da lahko obdobje vračila znaša **največ 24 mesecev**. Nadalje novela glede dolga in obrestovanja dolga izključi uporabo določbe 77. člena Zakona o javnih financah (Uradni list RS, št. [11/11](http://www.uradni-list.si/1/objava.jsp?urlurid=2011449) - uradno prečiščeno besedilo, [14/13 - popr.](http://www.uradni-list.si/1/objava.jsp?urlurid=20130433) in [101/13](http://www.uradni-list.si/1/objava.jsp?urlurid=20133677)), glede odloga in obročnega odplačevanja dolga do države oziroma občine, ki določa pogoje, ki morajo biti izpolnjeni (obrestovanje in zavarovanje, pridobitev soglasja), da se lahko odobri obročno plačilo dolga.

**Odpust dolga**

Zakon kot novost uvaja odpust dolga. Dolg se odpusti javnemu uslužbencu in tudi javnim uslužbencem, ki v času ugotovitve neskladnosti določb o plači niso več zaposleni pri delodajalcih v javnem sektorju (v nadaljevanju zavezanec za plačilo). Dolg se odpusti, če je osnovna plača ali drug prejemek (npr. pokojnina, nadomestilo za brezposelnost, nadomestilo v breme ZZZS) zavezanca za plačilo dolga, v mesecu, v katerem se poda predlog za odpust dolga, enak ali nižji od zneska minimalne plače. Zakon torej kot kriterij za odpust dolga za javne uslužbence določa osnovno plačo javnega uslužbenca v mesecu, v katerem poda predlog za odpust dolga, za javne uslužbence, ki niso več v delovnem razmerju oziroma ne prejemajo plače, pa je kriterij za odpust dolga drug prejemek, ki ga prejme v mesecu, v katerem poda predlog za odpust dolga.

Če zavezanec za plačilo dolga prejema plačo pri drugem delodajalcu izven javnega sektorja, se z zneskom minimalne plače prav tako primerja plača, ki po svoji vsebini ustreza osnovni plači v javnem sektorju (torej plača brez dodatkov, delovne uspešnosti, poslovne uspešnosti).

Pri predlogu za odpust dolga prejemnikov pokojnin se znesek pokojnine primerja z neto zneskom minimalne plače, ki se izračuna iz bruto zneska minimalne plače, veljavnega na dan odpusta dolga tako, da se pri izračunu akontacije dohodnine upošteva le splošna olajšava, določena v skladu s prvim odstavkom 111. člena Zakona o dohodnini (Uradni list RS, št. [13/11](http://www.uradni-list.si/1/objava.jsp?urlurid=2011555) - uradno prečiščeno besedilo, [9/12](http://www.uradni-list.si/1/objava.jsp?urlurid=2012344) - odl. US, [24/12](http://www.uradni-list.si/1/objava.jsp?urlurid=2012919), [30/12](http://www.uradni-list.si/1/objava.jsp?urlurid=20121282), [40/12](http://www.uradni-list.si/1/objava.jsp?urlurid=20121700) - ZUJF, [75/12](http://www.uradni-list.si/1/objava.jsp?urlurid=20122850), [94/12](http://www.uradni-list.si/1/objava.jsp?urlurid=20123644), [52/13](http://www.uradni-list.si/1/objava.jsp?urlurid=20132001) - odl. US, [96/13](http://www.uradni-list.si/1/objava.jsp?urlurid=20133441), [29/14](http://www.uradni-list.si/1/objava.jsp?urlurid=20141190) - odl. US in [50/14](http://www.uradni-list.si/1/objava.jsp?urlurid=20142078)). Če je višina pokojnine zavezanca za plačilo dolga v mesecu podaje predloga za odpust dolga enaka ali nižja od zneska neto minimalne plače, se mu dolg odpusti.

Če delodajalec ne razpolaga s podatkom o višini osnovne plače ali drugega prejemka zavezanca za plačilo v mesecu, v katerem poda predlog za odpust dolga, mora zavezanec delodajalcu predložiti ustrezno dokazilo (npr. kopija plačilne liste, odrezek pokojnine), na podlagi katerega bo delodajalec lahko presodil upravičenost do odpusta dolga.

Predlog za odpust dolga mora podati zavezanec za plačilo v 30 dneh od pisnega poziva delodajalca k podpisu dogovora. Ta rok je prekluzivni rok, torej javni uslužbenec v primeru zamude roka izgubi pravico podati predlog za odpust dolga. O predlogu za odpust dolga odloči odgovorna oseba uporabnika proračuna s sklepom v roku osmih dni od podaje predloga za odpust dolga. Osem dnevni rok je instrukcijski rok, ki zavezuje organ.

Če odgovorna oseba uporabnika proračuna izda sklep o odpustu dolga zavezancu za plačilo, ki ne izpolnjuje zakonsko določenega pogoja (osnovna plača oziroma drug prejemek v mesecu, v katerem se poda predlog za odpust dolga, ni nižji ali enak znesku minimalne plače), se ta sklep na podlagi samega zakona šteje za ničnega. Ničnost učinkuje ex tunc (za nazaj, vse od izdaje sklepa) in ima enak učinek, kot da sklep sploh ne bi bil izdan, zato sklep na podlagi samega zakona nima pravnih posledic, kar pomeni, da dolg ni odpuščen. Odgovorna oseba uporabnika proračuna v tem primeru izda sklep, s katerim ugotovi ničnost sklepa o odpustu dolga (ugotovitveni sklep).

**Vložitev tožbe**

Če javni uslužbenec oziroma funkcionar v 30 dneh od pisnega poziva delodajalca k podpisu dogovora, dogovora ne podpiše in v tem roku tudi ne poda predloga za odpust dolga, delodajalec zahteva vračilo preveč izplačanih zneskov plač s tožbo pred pristojnim sodiščem.

Višina vračila:

V primeru nesklenitve dogovora in posledično vložitve tožbe na pristojno sodišče delodajalec zahteva **vračilo celotne razlike** med preveč izplačano in zakonito določeno plačo (torej tudi za obdobje, daljše od desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami in tudi za znesek, ki presega dvakratnik zakonito določene osnovne plače javnega uslužbenca oziroma funkcionarja za polni delovni čas).

**1.3. Prehodne določbe**

**Postopki začeti pred uveljavitvijo novele:**

Novela v prehodni določbi ureja tudi pravice in obveznosti delodajalcev in javnih uslužbencev oziroma funkcionarjev v primeru, ko so se postopki za vračilo preveč izplačanih plač začeli po določbah zakona, ki je veljal pred uveljavitvijo novele in ob uveljavitvi še niso bili zaključeni. Torej, še niso bili sklenjeni dogovori, oziroma v primeru nepodpisa (zavrnitve) dogovora in posledično vložene tožbe, postopki pred pristojnimi sodišči še niso bili pravnomočno zaključeni.

Za te primere je določeno, da se zaključijo po postopku in na način, ki ga določa novela.

To pomeni, da morajo delodajalci, ki so do uveljavitve novele ZSPJS-S, torej do 5.7.2014 ugotovili neskladnost določb o plači v pogodbi o zaposlitvi javnega uslužbenca odločbi oziroma sklepu, s katerim je določena plača funkcionarja, vendar postopkov za odpravo nepravilnosti še niso izpeljali (javnega uslužbenca oziroma funkcionarja niso pisno obvestili o ugotovitvi neskladnosti, niti mu niso izročili pisnega predloga ustreznega aneksa k pogodbi o zaposlitvi, odločbo oziroma sklep) nemudoma po uveljavitvi novele predložiti javnemu uslužbencu oziroma funkcionarju pisno obvestilo o ugotovljeni neskladnosti določb o plači z veljavnimi predpisi in kolektivnimi pogodbami in mu hkrati izročiti predlog individualnega delovno pravnega akta (pogodbe o zaposlitvi, sklepa ali odločbe), s katerim se neskladnost odpravi in določi plača v skladu z veljavnim normativnim okvirom. Ob upoštevanju prehodne določbe ZSPJS-S v povezavi z določbo novega 3. a člena zakona, začne od predložitve obvestila teči 30 dnevni rok za poziv za sklenitev dogovora z vsebino, kot jo določajo določbe tretjega, četrtega in petega odstavka 3. a člena zakona (povrne se preveč izplačane zneske plač za obdobje zadnjih desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami, vendar ne več, kot znaša dvakratnik zakonito določene osnovne plače za polni delovni čas). Če dogovor ni podpisan v roku 30 dni od predložitve v podpis, delodajalec izpelje ustrezne postopke pred sodiščem (vložitev tožbe, pri čemer se tožbeni zahtevek glasi na celoten znesek preveč izplačane plače, torej tudi za obdobje, daljše od desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami in tudi za znesek, ki presega dvakratnik zakonito določene osnovne plače javnega uslužbenca oziroma funkcionarja za polni delovni čas). Javni uslužbenec pa lahko poda predlog za odpust dolga v 30 dneh od pisnega poziva delodajalca k podpisu dogovora.

V primerih, ko so delodajalci pred uveljavitvijo novele ugotovili neskladnost določb o plači v pogodbi o zaposlitvi, odločbi oziroma sklepu in so javnega uslužbenca oziroma funkcionarja že pisno obvestili o ugotovitvi neskladnosti ter mu izročili pisni predlog ustreznega aneksa k pogodbi o zaposlitvi, odločbo oziroma sklep, delodajalcem novega pisnega obvestila in novega predloga individualnega delovno pravnega akta ni potrebno ponuditi v podpis, v kolikor sta obvestilo in predlog individualnega delovnopravnega akta ustrezna.

Delodajalci, ki so javnemu uslužbencu oziroma funkcionarju pred uveljavitvijo novele predložili v podpis dogovor o načinu vračila preveč izplačanega zneska, vendar dogovor do uveljavitve novele še ni bil podpisan, prav tako še ni bila vložena tožba na vračilo preveč izplačanega zneska, morajo javnemu uslužbencu oziroma funkcionarju predložiti v podpis nov predlog dogovora z vsebino, kot jo določajo določbe tretjega, četrtega in petega odstavka 3. a člena zakona (povrne se preveč izplačane zneske plač za obdobje zadnjih desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami, vendar ne več, kot znaša dvakratnik zakonito določene osnovne plače za polni delovni čas).

V primerih, ko za vračilo preveč izplačanih zneskov plač tečejo postopki pred pristojnim sodiščem, pa lahko delodajalec in javni uslužbenec oziroma funkcionar skleneta poravnavo. Delodajalec ponudi javnemu uslužbencu oziroma funkcionarju sklenitev poravnave pod pogoji, ki jih 3. a člen zakona določa za sklenitev dogovora. Poravnava se lahko sklene za vračilo preveč izplačanih zneskov plač za obdobje zadnjih desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami, vendar znesek vračila ne sme presegati dvakratnika zakonito določene osnovne plače za polni delovni čas pred mesecem, ko se mu je plača začela izplačevati v skladu z veljavnimi predpisi in kolektivnimi pogodbami. Če je izpolnjen pogoj, da javni uslužbenec prejema osnovno plačo ali drug prejemek, ki je enak ali nižji od minimalne plače, lahko predlaga sklenitev poravnave, katere predmet bo odpust dolga. Delodajalec sklene poravnavo z vsebino odpusta dolga, če je osnovna plača ali drug prejemek zavezanca za plačilo dolga, v mesecu, v katerem poda predlog za odpust dolga (torej v mesecu, v katerem predlaga sklenitev poravnave z vsebino odpusta dolga), enak ali nižji od zneska minimalne plače.

Če poravnava med delodajalcem in javnim uslužbencem oziroma funkcionarjem ni sklenjena, se postopek na podlagi prej vložene tožbe nadaljuje, pri čemer delodajalci tožbenega zahtevka ne spreminjajo (tožbeni zahtevek se še vedno glasi na celoten znesek vračila preveč izplačane plače).

Določba, ki dopušča sklenitev poravnave je prehodna določba in se nanaša izključno na še nepravnomočno zaključene sodne postopke za vrnitev preveč izplačanih zneskov plač, ki so bili sproženi po predpisih, ki so veljali pred uveljavitvijo novele. Glede na to, da je to kasnejša določba in določba specialnega predpisa, ki določa pogoje za poravnavo, se za te primere ne uporabljajo določbe drugih predpisov, ki urejajo pogoje za sklenitev poravnav v javnem sektorju. Tako tudi ni potrebno pridobiti soglasij pristojnih organov za sklenitev poravnav v skladu s prehodno določbo ZSPJS-S.

**Zakonski odpust dolga:**

V primerih, ko javni uslužbenec in funkcionar, v skladu s predpisi, veljavnimi do uveljavitve novele, ob uveljavitvi novele še ni vrnil celotnega zneska preveč izplačanih plač, se znesek, ki še ni vrnjen in presega višino zneska napačno izplačanih plač za obdobje zadnjih desetih mesecev pred prenehanjem izplačevanja plače v nasprotju z veljavnimi predpisi in kolektivnimi pogodbami oziroma dvakratnik zakonito določene osnovne plače za polni delovni čas pred mesecem, ko se mu je plača začela izplačevati v skladu z zakonom, na podlagi samega zakona odpusti. To pomeni, da za odpust dolga ni potrebna nobena aktivnost na strani javnega uslužbenca oziroma funkcionarja. Prav tako odpust dolga ni diskrecija delodajalca. Dolg je odpuščen na podlagi samega zakona. Za samo realizacijo navedene določbe mora delodajalec te javne uslužbence oziroma funkcionarje ponovno obvestiti o neskladnosti oziroma nezakonitosti določb o plači in o novi višini zneska preveč izplačanih plač, ki ga je javni uslužbenec oziroma funkcionar dolžan vrniti in o višini dolga, ki je predmet odpusta.

**Vračilo že vrnjenega zneska in odpust dolga:**

Če so javni uslužbenci in funkcionarji do uveljavitve novele že vrnili preveč izplačani znesek plač za obdobje, daljše od desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami oziroma znesek, ki presega dvakratnik zakonito določene osnovne plače javnega uslužbenca oziroma funkcionarja za polni delovni čas za mesec pred mesecem predložitve dogovora, imajo pravico zahtevati vračilo zneska, ki so ga že povrnili in presega znesek, ki se v skladu z dogovorom vrača po noveli zakona. Delodajalec mora te javne uslužbence oziroma funkcionarje ponovno obvestiti o neskladnosti oziroma nezakonitosti določb o plači in o novi višini zneska preveč izplačanih plač, ki so ga dolžni vrniti. Javni uslužbenec in funkcionar pa lahko v 30 dneh od tega obvestila vloži zahtevo za vračilo preveč povrnjenega zneska preveč izplačanih plač. Rok je prekluzivni rok, to pomeni, da po poteku roka javni uslužbenec oziroma funkcionar izgubi pravico zahtevati vračilo.

Če javni uslužbenec, ki je delno ali v celoti že vrnil znesek preveč izplačanih plač, izpolnjuje pogoje za odpust dolga po sedmem odstavku 3. a člena zakona, torej je njegova osnovna plača ali drug prejemek v mesecu, v katerem se poda predlog za odpust dolga, enaka ali nižja od zneska minimalne plače, lahko v 30 dneh od pisnega obvestila vloži predlog za odpust dolga. Tudi ta rok je prekluzivni rok. O odpustu dolga odloči odgovorna oseba delodajalca s sklepom v 8 dneh od podaje predloga. Če javni uslužbenec izpolnjuje pogoje za odpust dolga, se mu povrne celoten znesek preveč izplačanih plač, ki jih je vrnil delodajalcu.

Delodajalci pod pogoji iz tretjega odstavka 6. člena ZSPJS-S opravijo vračilo preveč vrnjenih plač za obdobje od 1.8.2008 dalje, torej od prehoda v nov plačni sistem.

**Plačilo obveznih dajatev v primeru vračila že vrnjenega zneska**

Vračilo že vrnjenega zneska se z vidika plačila davkov in prispevkov obravnava kot premalo izplačana plača. Delodajalec (plačnik davka) izračuna davek in prispevke za socialno varnost od vračila že vrnjenega zneska (neposredno vrnjena razlika javnega uslužbenca povečana za vrnjene davke in prispevke iz vrnjenega zneska) v REK obrazcu redne plače, če je vračilo izplačano ob redni plači oziroma v posebnem REK obrazcu, če je vračilo izplačano ločeno od redne plače.

Pri izplačilu vračila že vrnjenega zneska se izračuna in plača obvezne dajatve (prispevki za socialno varnost in akontacija dohodnine) v skladu s predpisi, veljavnimi **na dan izplačila navedenega vračila** (Zakon o dohodnini, Zakon o davčnem postopku, Zakon o pokojninskem in invalidskem zavarovanju, Zakon o zdravstvenem varstvu in zdravstvenem zavarovanju, Zakon o starševskem varstvu in družinskih prejemkih, Zakon o urejanju trga dela in Zakon o prispevkih za socialno varnost).

Od vračila že vrnjenega zneska se obračunajo in plačajo prispevki za socialno varnost delojemalcev in delodajalcev. Pri tem se morebitne oprostitve po 156. členu Zakona o pokojninskem in invalidskem zavarovanju (oprostitev za starejše delavce)[[2]](#footnote-2) ne morejo upoštevati, če gre za izplačilo razlike v dohodku iz zaposlitve, ki se nanaša na obdobje pred uveljavitvijo tega člena.

Akontacija dohodnine se izračuna skladno s petim odstavkom 127. člena Zakona o dohodnini, če se dohodek iz zaposlitve, ki se všteva v davčno osnovo, izplača za več mesecev skupaj, in sicer se akontacija dohodnine izračuna od celotnega izplačila navedenega dohodka, po povprečni stopnji dohodnine od enomesečnega dohodka. Za ugotovitev povprečne stopnje dohodnine od enomesečnega dohodka, se prejeti dohodek, ki se nanaša na več mesecev, razdeli na toliko enakih delov, na kolikor mesecev se nanaša, vendar ne več kot na 12 mesecev. Najkasneje na dan izplačila vračila že vrnjenega zneska izplačevalec dohodka davčnemu organu dostavi REK-1 obrazec.

Podatki iz REK–1 obrazca bodo vključeni v informativni izračun dohodnine, ki skladno s tretjim odstavkom 267. člena ZDavP-2 velja za odločbo o odmeri dohodnine, če zavezanec nanj ne vloži ugovora.

**1.4. Vpliv vračil preveč izplačanih plač in vračil preveč vrnjenih plač na pravice iz socialnih zavarovanj**

V nadaljevanju pojasnjujemo, kakšen vpliv imajo vračila preveč izplačanih plač ter vračila preveč vrnjenih plač na pravice iz socialnih zavarovanj (pravice iz pokojninskega in invalidskega zavarovanja, starševskega varstva, pravice iz naslova zavarovanja za brezposelnost in pravice iz naslova zdravstvenega zavarovanja).

* **Pravice iz pokojninskega in invalidskega zavarovanja**

**Posredovanje spremembe podatkov o zavarovalni dobi in osnovah**

V skladu s predpisi o pokojninskem in invalidskem zavarovanju in predpisi s področja matične evidence zavarovancev in uživalcev pravic iz pokojninskega in invalidskega zavarovanja mora subjekt javnega sektorja v roku 8 dni od ugotovitve spremembe podatkov o osnovah javiti spremembo podatkov o ugotovljeni zavarovalni dobi in plačah oziroma osnovah Zavodu za pokojninsko in invalidsko zavarovanje Slovenije (v nadaljevanju ZPIZ). To konkretno pomeni, da mora subjekt javnega sektorja, ki ugotovi, da je bila javnemu uslužbencu ali funkcionarju izplačana višja plača, kot bi mu pripadala za delo na delovnem mestu po pogodbi o zaposlitvi ali za opravljanje funkcije po odločbi ali sklepu, spremembo na obrazcih M-4 javiti v 8 dneh od ugotovitve neskladnosti. Glede na to, da je javni uslužbenec oziroma funkcionar dolžan povrniti preveč izplačane zneske plač za obdobje zadnjih desetih mesecev pred prenehanjem izplačevanja plače v višjem znesku, vendar ne več kot znaša dvakratnik zakonito določene osnovne plače javnega uslužbenca oziroma funkcionarja, se popravi M-4 za tisto koledarsko leto na katerega se vračilo nanaša. Glede na desetmesečno obdobje to pomeni, da se popravita največ dva obrazca M-4.

Za tiste javne uslužbence oziroma funkcionarje, ki so preveč izplačane plače že vrnili in jim je potrebno preveč vrnjene plače vrniti, je potrebno javiti spremembo podatkov o osnovi tako, da se za obdobje zadnjih desetih mesecev pred prenehanjem izplačevanja plače javi osnova v nižjem znesku, za obdobja vračil preveč vrnjenih plač pa se javi sprememba tako, da se javi osnova v višjem znesku. Vse spremembe podatkov o osnovi se javijo s šifro spremembe 1.

**Vpliv na pridobljene pravice**

V primerih, ko so odločbe o priznanju pravic s področja pokojninskega in invalidskega zavarovanja že pravnomočne, subjekt javnega sektorja za javne uslužbence oziroma funkcionarje ni dolžan javiti sprememb podatkov o osnovah. Na ta način se zagotavlja enakovredna obravnava pravnomočno priznanih pravic ne glede na vrsto pravice na področju socialnih zavarovanj.

* **Pravice iz naslova starševskega varstva**

Zakon o starševskem varstvu in družinskih prejemkih (Uradni list RS, št. 110/06 – UPB2 in 10/08, v nadaljevanju ZSDP) je v prvem odstavku 41. člena določal, da je osnova za posamezno vrsto starševskega nadomestila povprečna osnova, od katere so bili obračunani prispevki za starševsko varstvo v skladu z 9. členom tega zakona v zadnjih 12 mesecih pred vložitvijo prve vloge za starševski dopust.

Zakon o starševskem varstvu in družinskih prejemkih (Uradni list RS, št. 26/14, v nadaljevanju ZSDP-1), ki je začel veljati 29.04.2014, v prvem odstavku 43. člena določa, da je osnova za izračun nadomestila povprečna osnova, od katere so bili obračunani prispevki za starševsko varstvo v skladu z 10. členom tega zakona v strnjenih 12 mesecih, pri čemer se kot zadnji mesec šteje osnova od katere so bili obračunani prispevki v predpreteklem mesecu od vložitve prve vloge za dopust.

 Osebam, ki so se jim za izračun starševskega nadomestila upoštevale višje plače, kot bi jim pripadale in bodo preveč izplačane zneske plač vrnili skladno s 3.a členom ZSPJS-S, centri za socialno delo ne bodo izdali novih odločb, saj se za izračun višine starševskega nadomestila upoštevajo osnove, od katere so bili obračunani prispevki za starševsko varstvo v zadnjih 12 mesecih pred vložitvijo prve vloge za starševski dopust.

 Prav tako osebam, ki so se jim za izračun starševskega nadomestila upoštevale višje plače, kot bi jim pripadale in so preveč izplačane zneske plač v celoti ali delno vrnili, pa so skladno s 6. členom ZSPJS-S upravičeni do vračila razlike oziroma vračila celotnega zneska, centri za socialno delo ne bodo izdali novih odločb, saj se za izračun višine starševskega nadomestila upoštevajo osnove, od katere so bili obračunani prispevki za starševsko varstvo v zadnjih 12 mesecih pred vložitvijo prve vloge za starševski dopust.

 V primeru vračila razlike oziroma vračila celotnega zneska s strani delodajalca se bo vlagateljem, ki bodo pravico do starševskega dopusta uveljavljali po izplačilu te razlike (in bodo glede na datum vloge prispevki za starševsko varstvo obračunani v obdobju iz 43. člena ZSDP-1) pri izračunu nadomestila všteval v osnovo tudi znesek vračila.

* **Pravice iz naslova zavarovanja za brezposelnost**

V skladu z 61. členom Zakona o urejanju trga dela (Uradni list RS, št. 80/10, 40/12-ZUJF, 21/13, 63/13-ZIUPTDSV, 63/13 in 100/13; v nadaljevanju: ZUTD) osnovo za odmero pravice do denarnega nadomestila praviloma predstavlja plača, prejeta v obdobju osmih mesecev pred mesecem nastanka brezposelnosti (v nekaterih primerih tudi prejeto nadomestilo plače); osnova za odmero denarnega nadomestila se torej določi na podlagi povprečja plač, ki jih zavarovanec v tem obdobju dejansko prejme.

To pomeni, da bo izplačilo obravnavanih razlik v plači vplivalo na osnovo za določitev višine denarnega nadomestila med brezposelnostjo v primerih, v katerih bo v relevantnem obdobju pred nastankom brezposelnosti dejansko izplačano.

Ne bo pa izplačilo razlik plač vplivalo na primere, v katerih je bilo o pravici do denarnega nadomestila med brezposelnostjo že odločeno (tj. za nazaj) in v primerih, v katerih se bo pravica do nadomestila med brezposelnostjo uveljavljala pred datumom izplačila razlike v plači. V teh dveh primerih je bila (oziroma še bo) glede na določbo 61. člena ZUTD namreč osnova za odmero denarnega nadomestila prav tako določena v višini povprečne mesečne plače, prejete v določenem obdobju pred mesecem nastanka brezposelnosti, zato kasnejše (po nastanku brezposelnosti) izplačilo razlik v plači na pravilnost določitve te osnove ne bo vplivalo. Naveden nevtralni učinek izplačil razlik v plači velja tako za primere, v katerih so skladno z zadnjo spremembo ZSPJS osebe upravičene do vračila preveč vrnjenih plač, kot tudi za primere, v katerih so dolžne vrniti preveč izplačane plače, in bi bila zato osnova za odmero denarnega nadomestila lahko višja oziroma bi morala biti nižja, če bi bile plače v obdobju, zajetem v določitvi osnove, že pred nastankom brezposelnosti izplačane v višini, kot jo sedaj določa zadnja sprememba ZSPJS.

* **Pravice iz naslova obveznega zdravstvenega zavarovanja**

Kar zadeva vpliv izplačila razlike v plači na obračun nadomestil plač, ki jih delavcem v breme obveznega zdravstvenega zavarovanja izplačujejo njihovi delodajalci, pojasnjujemo, da nadomestilo plače med začasno zadržanostjo od dela določa 13. člen Zakona o zdravstvenem varstvu in zdravstvenem zavarovanju (Uradni list RS, št. 9/92, 13/93, 9/1996, 29/98, 77/98, 6/99, 56/99, 99/01, 42/02, 60/02, 126/03, 62/05, 76/05, 100/05, 38/06, 114/06, 91/07, 76/08, 62/10, 40/11, 87/11, 40/12, 96/12, 21/13, 63/13 in 91/13).

Prvi odstavek 140. člena Pravil obveznega zdravstvenega zavarovanja (Uradni list RS, št. 30/03, 35/03, 78/03, 84/04, 44/05, 86/06, 64/07, 33/08, 7/09, 88/09, 30/11, 49/12 in 106/12; v nadaljnjem besedilu: pravila) določa, da je osnova za nadomestilo zavarovančeva povprečna mesečna plača in nadomestila, ki so bila izplačana v koledarskem letu pred letom, v katerem je nastala začasna zadržanost od dela oziroma povprečna osnova za plačilo prispevkov v koledarskem letu pred letom, v katerem je nastala začasna zadržanost od dela.

Prvi odstavek 141. člena pravil določa, da se v osnovo za izračun nadomestila med drugim ne vštevajo poračuni plač v tekočem letu za obdobja, na katera se nanaša osnova za obračun nadomestila.

Obračun nadomestil plač med začasno zadržanostjo od dela v breme obveznega zdravstvenega zavarovanja ureja tudi Pravilnik o obračunu bruto nadomestil plač med začasno zadržanostjo od dela v breme obveznega zdravstvenega zavarovanja in o načinu vlaganja zahtevkov delodajalcev za povračilo izplačanih nadomestil (Uradni list RS, št. 130/04, 121/05, 129/06 in 8/07, v nadaljnjem besedilu: pravilnik), ki v prvem odstavku 9. člena določa, da je osnova za nadomestilo delavčeva povprečna mesečna plača in nadomestila, ki so bila izplačana v koledarskem letu pred letom, v katerem je nastala začasna zadržanost od dela oziroma povprečna osnova za plačilo prispevkov v koledarskem letu pred letom, v katerem je nastala začasna zadržanost od dela. V 5. točki prvega odstavka 10. člena pa določa, da se v osnovo za izračun nadomestila plače med drugim ne vštevajo poračuni plač v tekočem letu za obdobja, na katera se nanaša osnova za obračun nadomestila.

Prvi odstavek 14. člena pravilnika določa, da nadomestilo plače ne more biti manjše od zajamčene plače in ne višje od plače, ki bi jo delavec dobil, če bi delal.

Plačilo posameznega obroka razlike v plači zaradi vračila v skladu z ZSPJS-S za preteklo obdobje ne vpliva na višino že izplačanih nadomestil plače med začasno zadržanostjo od dela v breme obveznega zdravstvenega zavarovanja za tiste zadržanosti od dela, ki so nastale v preteklem obdobju. Plačilo razlike v plači bo upoštevano pri določanju osnove za izračun nadomestila plače zaradi zadržanosti od dela, ki bodo nastale v posameznem letu po koledarskem letu, v katerem bo izplačano vračilo.

**2. Odškodninska odgovornost**

V noveli je tudi podrobneje določena odškodninska odgovornost za škodo, ki je bila povzročena z določitvijo in izplačilom plač v nasprotju z zakonom, predpisi in drugimi akti izdanimi na njegovi podlagi ter kolektivnimi pogodbami. Odškodninsko odgovorna je oseba, ki je bila v obdobju nastanka nezakonitosti ali nepravilnosti, pristojna za izvrševanje pravic in dolžnosti delodajalca pri proračunskem uporabniku. Odškodninska odgovornost se ugotavlja po splošnih pravilih civilnega prava in določbah zakona, ki ureja delovna razmerja.

Katera oseba je pristojna za izvrševanje pravic in dolžnosti delodajalca pri proračunskem uporabniku, je določeno z zakoni, drugimi predpisi ali splošnimi akti (npr. pravice in dolžnosti delodajalca v organu državne uprave in v upravi lokalne skupnosti izvršuje predstojnik oziroma na podlagi njegovega pooblastila vodja kadrovskega poslovanja – V. poglavje Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?urlurid=20073411) - uradno prečiščeno besedilo, [65/08](http://www.uradni-list.si/1/objava.jsp?urlurid=20082817), [69/08](http://www.uradni-list.si/1/objava.jsp?urlurid=20083014) - ZTFI-A, [69/08](http://www.uradni-list.si/1/objava.jsp?urlurid=20083015) - ZZavar-E in [40/12](http://www.uradni-list.si/1/objava.jsp?urlurid=20121700) - ZUJF)).

Novela nadalje določa subjekte, ki so pristojni sprožiti postopke ugotavljanja odškodninske odgovornosti osebe odgovorne za izvrševanje pravic in dolžnosti delodajalca v trenutku nastanka nepravilnosti oziroma nezakonitosti pri določitvi plače.

V državnih organih in samoupravnih lokalnih skupnostih je te postopke pristojen sprožiti predstojnik. Če je oseba, ki je odgovorna za izvrševanje pravic in dolžnosti delodajalca v državnih organih in samoupravnih lokalnih skupnosti, uradnik na položaju, kot ga opredeljuje zakon, ki ureja sistem javnih uslužbencev, je postopek pristojna sprožiti oseba, ki ji je uradnik na položaju odgovoren. Če pa je oseba, ki je odgovorna za izvrševanje pravic in dolžnosti delodajalca, funkcionar, sproži postopek organ, pristojen za njegovo imenovanje ali izvolitev. V primeru samoupravnih skupnosti je zoper funkcionarja dolžan postopek sprožiti skupni predstavniški organ.

V drugih osebah javnega prava (javne agencije, javni skladi, javni zavodi, javni gospodarski zavodi, druge osebe javnega prava, ki so posredni uporabniki državnega proračuna ali proračuna lokalne skupnosti) je postopke ugotavljanja odškodninske odgovornosti pristojen sprožiti ustanovitelj.

**II. PRAVNO VARSTVO V INŠPEKCIJSKEM NADZORU IN UKREPI INŠPEKTORJA**

**Pravno varstvo v inšpekcijskem nadzoru**

ZSPJS-S v 3. členu spremeni 43.b člen, ki določa način dela inšpektorja tako, da razširi krog subjektov, ki jim je inšpektor dolžan poslati zapisnik. In sicer se zapisnik pošlje predstojniku uporabnika proračuna, v katerem je bil opravljen nadzor, ministru, pristojnemu za sistem plač v javnem sektorju in ustanovitelju. Če se ukrepi nanašajo na spremembe oziroma dopolnitve sistemizacije, se zapisnik v delu, ki se nanaša na navedene ukrepe, pošlje tudi reprezentativnemu sindikatu pri delodajalcu.

Zoper zapisnik lahko predstojnik uporabnika proračuna, v katerem je bil opravljen nadzor, vloži v osmih dneh od vročitve zapisnika ugovor. Ugovor se vloži pri ministru pristojnem za sistem plač v javnem sektorju. Odločitev pristojnega ministra o ugovoru postane sestavni del zapisnika. Ugovor na zapisnik v delu, ki se nanaša na spremembe oziroma dopolnitve sistemizacije, lahko vloži tudi reprezentativni sindikat pri delodajalcu, ki mu je bil poslan zapisnik. Določen rok je prekluziven rok, torej po poteku tega roka ugovora ni mogoče več vložiti.

**Ukrepi**

S 4. členom ZSPJS-S je spremenjen 43. č člen zakona, ki določa ukrepe inšpektorja za odpravo ugotovljenih nepravilnosti tako, da razširi nabor ukrepov in taksativno navede vse ukrepe, ki jih je inšpektor za sistem plač pristojen odrediti.

**Prehodna določba**

ZSPJS-S (prvi odstavek 7. člena) določa, da se postopki inšpekcijskih nadzorov, začeti pred uveljavitvijo tega zakona, končajo po določbah tega zakona, torej po postopku, kot ga določa novela zakona, torej se lahko izrečejo tudi ukrepi, ki so določeni z novelo, predstojnik uporabnika proračuna in pa reprezentativni sindikat v organu v delu, ki zadeva spremembo sistemizacije, pa lahko vložita zoper izdan zapisnik ugovor v osmih dneh od vročitve.

Nadalje novela (drugi odstavek 7. člena) določa tudi pravno varstvo za inšpekcijske nadzore, ki so se zaključili pred uveljavitvijo novele. Tudi v teh primerih ima predstojnik uporabnika proračuna možnost vložiti ugovor. In sicer lahko vloži ugovor v dveh mesecih po uveljavitvi ZSPJS-S. Ugovor se vloži pri ministru pristojnem za javno upravo. Tudi ta rok je prekluziven rok, zato po preteku dveh mesecev od uveljavitve ZSPJS-S ni mogoče več vložiti ugovora na zapisnike izdane v postopkih, zaključenih pred uveljavitvijo ZSPJS-S.

**III. DODATKI IZ NASLOVA MANJ UGODNIH DELOVNIH POGOJEV TER IZ NASLOVA NEVARNOSTI IN POSEBNIH OBREMENITEV**

Z novelo se ukinja dosedanjo zgornjo omejitev višine dodatkov iz naslova manj ugodnih delovnih pogojev ter iz naslova nevarnosti in posebnih obremenitev, do katere je bil javni uslužbenec upravičen v primeru opravljanja dela pod tovrstnimi pogoji.

ZSPJS-S namreč v 2. členu črta 31. člena zakona, ki je določal, da višina vseh dodatkov iz naslova manj ugodnih delovnih pogojev ter iz naslova nevarnosti in posebnih obremenitev ne sme presegati 20% osnovne plače.

Skupna višina dodatkov iz naslova manj ugodnih delovnih pogojev ter iz naslova nevarnosti in posebnih obremenitev torej po novi ureditvi ni več omejena. Višine posameznih dodatkov, do katerih so upravičeni javni uslužbenci v primeru opravljanja dela pod tovrstnimi pogoji, pa ostajajo nespremenjene, torej takšne, kot jih določa Kolektivna pogodba za javni sektor.

Prosimo, da ministrstva s tem dopisom seznanijo posredne uporabnike proračuna s svojega delovnega področja.

S spoštovanjem,

 **dr. Gregor VIRANT**

 **MINISTER**

Poslano:

* naslov
1. Podrobno pojasnilo je objavljeno na spletnih straneh DURS: <http://www.durs.gov.si/si/davki_predpisi_in_pojasnila/dohodnina_pojasnila/obracuni_davcnega_odtegljaja_rek/popravek_rek_obrazca_ob_vracilu_dohodka/> [↑](#footnote-ref-1)
2. Podrobnejše pojasnilo DURS: <http://www.durs.gov.si/si/prispevki_za_socialno_varnost/prispevki_za_socialno_varnost_pojasnila/delna_oprostitev_placila_prispevkov_delodajalca_za_starejse_delavce/> [↑](#footnote-ref-2)